b'\n_START_ARTICLE_\nLuksorski hram\n_START_PARAGRAPH_\nLuksorski hram je veliki staroegipatski kompleks hramova smje\xc5\xa1ten na isto\xc4\x8dnoj obali rijeke Nil u gradu danas poznatom kao Luksor (drevna Teba)._NEWLINE_Poznat na egipatskom kao ipet resyt ili "ju\xc5\xbeni harem", hram je bio posve\xc4\x87en Tebanskoj trijadi Amona, Mut i Konsa, a sagra\xc4\x91en je u doba Novog kraljevstva, oko 1400. pr. Kr. U njemu se odr\xc5\xbeavao godi\xc5\xa1nji Festival Opet, prilikom koga se kultna statua paradirala niz Nil do obli\xc5\xbenjeg Amonovog hrama u Karnaku (ipet-isut) kako bi ostala sa svojom suprugom Mut. Tako su Egip\xc4\x87ani slavili plodnost i po tome je hram dobio svoje egipatsko ime._NEWLINE_Najstariji dijelovi hrama je kapela barke, odmah iza prvog pilona, koju su podigli Hat\xc5\xa1epsut i Tutmozis III. Glavni dio hrama, kolonadu i sun\xc4\x8devo dvori\xc5\xa1te dao je izgraditi Amenhotep III., a kasnije ih je pro\xc5\xa1irio Ramzes II., koji je dao izgraditi i ulazne pilone i dva obeliska ispred njih. Jedan od njih je odne\xc5\xa1en u Francusku i danas se nalazi u sredi\xc5\xa1tu pari\xc5\xa1kog trga Place de la Concorde. Na stra\xc5\xbenjoj strani hrama nalaze se kapele koje su podigli Amenhotep III. i Aleksandar Veliki. Tijekom Rimskog Carstva, hram i njegova okolica su slu\xc5\xbeili kao legionarska utvrda i mjesto uprave cijelog ovog podru\xc4\x8dja, a kasnije i kr\xc5\xa1\xc4\x87anski samostan. O tome svjedo\xc4\x8de rimsko sveti\xc5\xa1te i kr\xc5\xa1\xc4\x87anske freske na nekim zidovima.'